**รายงานการประชุมสภาเทศบาลนครขอนแก่น**

**สมัยสามัญ สมัยที่ 3 ครั้งที่ 4/2558**

**วันที่ 18 กันยายน 2558 เวลา 10.00 น.**

**ณ ห้องประชุมนครเป็งจาล อาคารป้องกันฯ (ชั้น 2) เทศบาลนครขอนแก่น**

**…………………………………….**

# ผู้เข้าประชุม

|  |  |  |  |
| --- | --- | --- | --- |
| 1. | นายเรืองชัย | ตราชู | ประธานสภาเทศบาลนครขอนแก่น |
| 2. | นางสาวนันทวัลย์ | ไกรศรีวรรธนะ | รองประธานสภาเทศบาลนครขอนแก่น |
| 3. | นายกิตติพล | อ้วนไตร | สมาชิกสภาเทศบาลนครขอนแก่น |
| 4. | นายเกรียงศักดิ์ | สว่างไสว | สมาชิกสภาเทศบาลนครขอนแก่น |
| 5. | นางสาวภาสิณี | ธีรภานุ | สมาชิกสภาเทศบาลนครขอนแก่น |
| 6. | นายโกเมน | กันตวธีระ | สมาชิกสภาเทศบาลนครขอนแก่น |
| 7. | นายบุญสม | วิจารจันทร์ | สมาชิกสภาเทศบาลนครขอนแก่น |
| 8. | นายบุญฤทธิ์ | พาณิชย์รุ่งเรือง | สมาชิกสภาเทศบาลนครขอนแก่น |
| 9. | นายปรมินทร์ | เลาหะพันธุ์ | สมาชิกสภาเทศบาลนครขอนแก่น |
| 10. | นางสาวนริสศรา | เรืองศร | สมาชิกสภาเทศบาลนครขอนแก่น |
| 11. | นายภาสกร | กาญจนวรางกูร | สมาชิกสภาเทศบาลนครขอนแก่น |
| 12. | นายถนอมทรัพย์ | สรรพโส | สมาชิกสภาเทศบาลนครขอนแก่น |
| 13. | นางรัชดา | ลีลาสวัสดิ์ชัย | สมาชิกสภาเทศบาลนครขอนแก่น |
| 14. | นายกนิษฐ์ | อาวัชนาการ | สมาชิกสภาเทศบาลนครขอนแก่น |
| 15. | นางวรินทร์พร | ณิชาภัทรนารากุล | สมาชิกสภาเทศบาลนครขอนแก่น |
| 16 | นายสมภพ | วงศ์ก่อ | สมาชิกสภาเทศบาลนครขอนแก่น |
| 17. | นายวันชัย | ซื่อศิริสวัสดิ์ | สมาชิกสภาเทศบาลนครขอนแก่น |
| 18. | ว่าที่ร้อยตรีบัญชา | สิงห์คำป้อง | สมาชิกสภาเทศบาลนครขอนแก่น |
| 19. | นายธนภณ | กิตติวิมลชัย | สมาชิกสภาเทศบาลนครขอนแก่น |
| 20 | นายปฎลชัย | พัฒน์ดำรงจิตร | สมาชิกสภาเทศบาลนครขอนแก่น |
| 21. | นายวรินทร์ | เอกบุรินทร์ | สมาชิกสภาเทศบาลนครขอนแก่น |
| 22 | นายสุพัฒน์ | พงษ์เพียจันทร์ | สมาชิกสภาเทศบาลนครขอนแก่น |
|  |  |  |  |
|  |  |  |  |

**ผู้ไม่เข้าประชุม**

|  |  |  |
| --- | --- | --- |
| 1.นายธีระศักดิ์ | ฑีฆายุพันธุ์ | นายกเทศมนตรีนครขอนแก่น |
| 2.นายชัชวาล | พรอมรธรรม | รองนายกเทศมนตรีนครขอนแก่น |

3.นางสาวจันทนภา แสวงการ สมาชิกสภาเทศบาลนครขอนแก่น

4.นายมานพ หวังสวัสดิ์โอฬาร สมาชิกสภาเทศบาลนครขอนแก่น

5.ดร.สุภัฐวิทย์ ธารชัย ปลัดเทศบาลนครขอนแก่น

# ผู้บริหารเทศบาลที่เข้าร่วมประชุม

|  |  |  |  |
| --- | --- | --- | --- |
| 1. | นายธวัชชัย | รื่นรมย์สิริ | รองนายกเทศมนตรีนครขอนแก่น |
| 2. | นายจุลนพ | ทองโสภิต | รองนายกเทศมนตรีนครขอนแก่น |
| 3. | นายมนตรี | สิงหปุณณภัทร | รองนายกเทศมนตรีนครขอนแก่น |
| 4. | ดร.กฤษณวรุณ | ไชยนิจ | รองปลัดเทศบาลนครขอนแก่น |

**ระเบียบวาระการประชุมสภาเทศบาลนครขอนแก่น**

ระเบียบวาระที่ 1 เรื่องที่ประธานแจ้งให้ที่ประชุมทราบ

ระเบียบวาระที่ 2เรื่องการเลือกเลขานุการสภาเทศบาลนครขอนแก่นชั่วคราว

ระเบียบวาระที่ 3 เรื่องพิจารณาร่างเทศบัญญัติงบประมาณรายจ่ายเพิ่มเติม ฉบับที่ 1 ประจำปีงบประมาณ พ.ศ. 2558 (วาระที่ 2 ขั้นแปรญัตติ)

ระเบียบวาระที่ 4 เรื่องพิจารณาร่างบัญญัติงบประมาณรายจ่ายเพิ่มเติม ฉบับที่ 1 ประจำปีงบประมาณ พ.ศ. 2558 (วาระที่ 3 ขั้นลงมติ)

ระเบียบวาระที่ 5 เรื่องญัตติอื่นๆ

**นายกฤษณวรุณ ไชยนิจ รองปลัดเทศบาลนครขอนแก่น**

เมื่อได้เวลา 10.00 น. นางสาวนันทวัลย์ ไกรศรีวรรธนะ รองประธานสภาเทศบาลนครขอนแก่น ทำหน้าที่ประธานสภาเทศบาล ได้จุดธูปเทียนบูชาพระรัตนตรัย แล้วกล่าวเปิดประชุม

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

สวัสดีค่ะท่านนายกเทศมนตรีรองนายกเทศมนตรี ที่ปรึกษานายกเทศมนตรีเลขานุการนายกเทศมนตรี ท่านสมาชิกสภาเทศบาล ท่านผู้มีเกียรติและชาวชุมชนทุกชุมชน วันนี้เป็นวันเปิดประชุมสภาเทศบาลนครขอนแก่น สมัยสามัญ สมัยที่ 3 ครั้งที่ 4/2558 ประจำปี พ.ศ.2558 ขณะนี้มีสมาชิกมาครบองค์ประชุมแล้ว ดิฉันขอดำเนินการประชุมไปตามระเบียบวาระ

**ระเบียบวาระที่ 1 เรื่องที่ประธานแจ้งให้ที่ประชุมทราบ**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

วันนี้ดิฉันจะขอแจ้งให้ทราบท่านธีระศักดิ์ ฑีฆายุพันธุ์ นายกเทศมนตรีนครขอนแก่น ท่านชัชวาล พรอมรธรรม รองนายกเทศมนตรีนครขอนแก่น ท่านสุภัฐวิทย์ ธารชัย ปลัดเทศบาลนครขอนแก่น ได้เดินทางไปราชการเชื่อมสัมพันธไมตรีกับประเทศจีน เมืองหนานหนิง วันนี้ท่านไปราชการจึงไม่ได้เข้าร่วมประชุมค่ะ และมีสมาชิกสภาเทศบาล จำนวน 2 ท่าน ขอลากิจดังต่อไปนี้ 1.นางสาวจันทนภา แสวงการ 2.นายมานพ หวังสวัสดิ์โอฬาร

**มติที่ประชุม: รับทราบ**

**ระเบียบวาระที่ 2** **เรื่องการเลือกเลขานุการสภาเทศบาลนครขอนแก่นชั่วคราว**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

เนื่องจากนายสุภัฐวิทย์ ธารชัย ปลัดเทศบาลนครขอนแก่น เลขานุการสภาเทศบาลนครขอนแก่น เดินทางไปราชการ ซึ่งตามระเบียบกระทรวงมหาดไทย ว่าด้วยข้อบังคับการประชุมสภาท้องถิ่น พ.ศ. 2547 ได้กำหนดหลักเกณฑ์ไว้ดังนี้ ข้อ 13 วิธีการเลือกเลขานุการสภาท้องถิ่น ให้นำความในข้อ 8 มาใช้บังคับโดยอนุโลม เมื่อสภาท้องถิ่นมีมติเลือกเลขาสภาท้องถิ่นแล้ว สำหรับคุณสมบัติของเลขานุการสภาเทศบาล ตามข้อ 18 กำหนดไว้ว่า ให้สภาท้องถิ่นเลือกพนักงานหรือข้าราชการส่วนท้องถิ่นขององค์กรปกครองส่วนท้องถิ่น หรือสมาชิกสภาท้องถิ่นนั้นคนหนึ่ง เป็นเลขานุการสภาท้องถิ่น ทั้งนี้ให้คำนึงถึงความรู้ความสามารถอันจะเป็นประโยชน์ต่อสภาท้องถิ่น ขอเชิญสมาชิกสภาเทศบาลเสนอรายชื่อเลขานุการสภาเทศบาลนครขอนแก่นชั่วคราว ขอเชิญค่ะ ขอเชิญคุณปรมินทร์ ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบพระคุณครับท่านประธานสภาเทศบาล ผมขออนุญาตเสนอท่านกฤษณวรุณ ไชยนิจ รองปลัดเทศบาลเทศบาลนครขอนแก่นเป็นเลขานุการสภาเทศบาลชั่วคราว ครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ดิฉันขอรับรองค่ะ ใครรับรองให้ท่านกฤษณวรุณ ไชยนิจ เป็นเลขานุการสภาเทศบาลชั่วคราว โปรดยกมือค่ะ เห็นชอบ 21 เสียง งดออกเสียง (ไม่มี) (สมาชิกยกมือเป็นเอกฉันท์)รับรองถูกต้องนะคะ มีท่านใดเห็นเป็นอย่างอื่นหรือไม่ค่ะ ไม่มีนะคะ ก็เป็นอันว่าที่ประชุมสภาเทศบาลแห่งนี้ท่านสมาชิกสภาเทศบาลได้เสนอท่านกฤษณวรุณ ไชยนิจ ผู้สมควรได้รับการแต่งตั้งเป็นเลขานุการสภาเทศบาล จึงถือได้ว่า ท่านกฤษณวรุณ ไชยนิจ ได้รับเลือกเป็นเลขานุการเทศบาลนครขอนแก่นชั่วคราว ตามข้อบังคับการประชุมสภาท้องถิ่นพ.ศ.2547แก้ไขเพิ่มเติมฉบับที่ 2 พ.ศ.2554 ตามข้อ19 วรรค 2 ค่ะ

**มติที่ประชุม:เป็นอันว่าที่ประชุมสภาเทศบาลแห่งนี้มีมติเห็นชอบ 21 เสียง เสนอท่านกฤษณวรุณ ไชยนิจ ผู้สมควรได้รับการแต่งตั้งเป็นเลขานุการสภาเทศบาลชั่วคราว**

**ระเบียบวาระที่ 3 เรื่องพิจารณาร่างเทศบัญญัติงบประมาณรายจ่ายเพิ่มเติม ฉบับที่ 1 ประจำปีงบประมาณ พ.ศ. 2558 (วาระที่ 2 ขั้นแปรญัตติ)**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ตามที่ประชุมได้มีมติให้แปรญัตติในร่างเทศบัญญัติงบประมาณรายจ่ายเพิ่มเติม ฉบับที่ 1ประจำปีงบประมาณ พ.ศ. 2558 ภายใน 1 วัน นั้น บัดนี้ ครบกำหนดแล้ว ขอเชิญคณะกรรมการสามัญประจำเทศบาล ทำหน้าที่ตรวจร่างเทศบัญญัติงบประมาณรายจ่ายเพิ่มเติม ฉบับที่ 1 ประจำปีงบประมาณ พ.ศ. 2558 เสนอผลการพิจารณาการแปรญัตติต่อสภาค่ะ ขอเชิญเลยค่ะ ขอเรียนเชิญคุณปรมินทร์ค่ะ

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

เรื่อง ขอเสนอแปรญัตติ

เรียน ประธานสภาเทศบาลนครขอนแก่น

ข้าพเจ้าขอเสนอแปรญัตติ เรื่อง ร่างเทศบัญญัติงบประมาณรายจ่ายเพิ่มเติม ฉบับที่ 1ประจำปีงบประมาณ พ.ศ. 2558 ดังต่อไปนี้

**ข้อ 1 ไม่มีผู้แปรญัตติ ไม่มีการแก้ไข**

**ข้อ 2 ไม่มีผู้แปรญัตติ ไม่มีการแก้ไข**

**ข้อ 3 ขอแปรญัตติ โดยมีรายละเอียดปรากฏตามเอกสาร**

**ร่างเทศบัญญัติงบประมาณรายจ่ายเพิ่มเติม**

**ฉบับที่ 1 ประจำปีงบประมาณ พ.ศ. 2558 ดังนี้**

**ลำดับที่ 1 หน้า 16**

**ค่าบำรุงรักษาและปรับปรุงครุภัณฑ์**

**(แผนงานเคหะและชุมชน งานบำบัดน้ำเสีย)**

**แปรญัตติเพิ่มข้อความ**

ข้อความเดิม

เชือกทนน้ำทนแรงดึงขนาดไม่น้อยกว่า 10 มม. น้ำหนัก 32 กก./ม้วน ยาว 200 เมตร

ข้อความใหม่

เชือกทนน้ำทนแรงดึงขนาดไม่น้อยกว่า 10 มม. น้ำหนัก 32 กก./ม้วน ยาวไม่น้อยกว่า 200 เมตร

**ลำดับที่ 2 หน้า 17**

**ค่าก่อสร้างทางลาดยกระดับขนถ่ายขยะและระบบบำบัดน้ำเสีย สถานีขนถ่ายขยะบ้านโนนทัน**

**(แผนงานอุตสาหกรรมและการโยธา งานก่อสร้างโครงสร้างพื้นฐาน)**

**แปรญัตติเพิ่มข้อความ**

ข้อความเดิม

ขนาดกว้าง 8 เมตร ยาว 40 เมตร สูง 3.50 เมตร พร้อมระบบบำบัดน้ำเสีย 1 รายการ

ข้อความใหม่

ขนาดกว้างไม่น้อยกว่า 8 เมตร ยาวไม่น้อยกว่า 40 เมตร สูงไม่น้อยกว่า 3.50 เมตร พร้อมระบบบำบัดน้ำเสีย 1 รายการ

**ลำดับที่ 3 หน้า 17**

**ค่าก่อสร้างปรับปรุงอาคารธรรมศาลาเพื่อเป็นศูนย์สร้างสุขผู้สูงอายุ (คูณ ขันติโก)**

**(แผนงานอุตสาหกรรมและการโยธา งานก่อสร้างโครงสร้างพื้นฐาน)**

**แปรญัตติเปลี่ยนแปลงคำชี้แจง**

ข้อความเดิม

เพื่อจ่ายเป็นค่าก่อสร้างปรับปรุงอาคารธรรมศาลา เพื่อเป็นศูนย์สร้างสุขผู้สูงอายุ ( คูณ ขันติโก) บริเวณวัดหนองแวง โดยทำการติดตั้งฝ้าฉาบเรียบ พื้นที่ไม่น้อยกว่า 550 ตารางเมตร ติดตั้งผนังเบา พื้นที่ไม่น้อยกว่า 380 ตารางเมตร งานปูพื้นลามิเนต รวมพื้นที่ไม่น้อยกว่า 480 ตารางเมตร งานทาสีภายในและภายนอกอาคาร พื้นที่ไม่น้อยกว่า 950 ตารางเมตร งานระบบไฟฟ้าส่องสว่าง งานติดตั้ง เครื่องปรับอากาศจำนวนไม่น้อยกว่า 7 เครื่อง ตามแบบมาตรฐานเทศบาลนครขอนแก่น ตามแผนพัฒนาสามปีเพิ่มเติมเปลี่ยนแปลง (ฉบับที่ 5) พ.ศ. 2558 - 2560 เทศบาลนครขอนแก่น

ข้อความใหม่

เพื่อจ่ายเป็นค่าก่อสร้างปรับปรุงอาคารธรรมศาลา เพื่อเป็นศูนย์สร้างสุขผู้สูงอายุ ( คูณ ขันติโก) บริเวณวัดหนองแวง โดยทำการติดตั้งฝ้าฉาบเรียบ พื้นที่ไม่น้อยกว่า 550 ตารางเมตร ติดตั้งผนังเบา พื้นที่ไม่น้อยกว่า 380 ตารางเมตร งานปูพื้นลามิเนต หนาไม่น้อยกว่า 12 มิลลิเมตร พื้นที่ไม่น้อยกว่า 530 ตารางเมตร งานทาสีภายในและภายนอกอาคาร พื้นที่ไม่น้อยกว่า 950 ตารางเมตร งานระบบไฟฟ้าส่องสว่าง งานติดตั้ง เครื่องปรับอากาศจำนวนไม่น้อยกว่า 13 เครื่อง ตามแบบมาตรฐานเทศบาลนครขอนแก่น ตามแผนพัฒนาสามปีเพิ่มเติมเปลี่ยนแปลง (ฉบับที่ 5) พ.ศ. 2558 - 2560 เทศบาลนครขอนแก่น

**ลำดับที่ 4 หน้า 17**

**ค่าก่อสร้างห้องน้ำสวนประตูเมือง**

**(แผนงานอุตสาหกรรมและการโยธา งานก่อสร้างโครงสร้างพื้นฐาน)**

**แปรญัตติเพิ่มข้อความ**

ข้อความเดิม

เพื่อจ่ายเป็นค่าก่อสร้างห้องน้ำสวนประตูเมือง

ข้อความใหม่

เพื่อจ่ายเป็นค่าก่อสร้างห้องน้ำสวนประตูเมือง จำนวนรวมไม่น้อยกว่า 11ห้อง

**ข้อ 4 ไม่มีผู้แปรญัตติ ไม่มีการแก้ไข**

**ข้อ 5 ไม่มีผู้แปรญัตติ ไม่มีการแก้ไข**

**สรุปการขอแปรญัตติ เรื่อง ร่างเทศบัญญัติงบประมาณรายจ่ายเพิ่มเติม ฉบับที่ 1**

**ประจำปีงบประมาณ พ.ศ. 2558**

1. **ประมาณการรายรับ รวมเป็นเงินทั้งสิ้น 15,063,700 บาท**
2. **ประมาณการรายจ่าย รวมเป็นเงินทั้งสิ้น 15,063,700 บาท**

รายการที่เสนอขอแปรญัตติ มีจำนวน 4 รายการ แยกเป็น

2.1 แปรญัตติเปลี่ยนแปลงคำชี้แจง จำนวน 1 รายการ

2.2 แปรญัตติเพิ่มข้อความ จำนวน 3 รายการ

ลงชื่อ วันชัย ซื่อศิริสวัสดิ์ ประธานคณะกรรมการ

(นายวันชัย ซื่อศิริสวัสดิ์)

ลงชื่อ โกเมน กันตวธีระ กรรมการ

(นายโกเมน กันตวธีระ)

ลงชื่อ บุญสม วิจารจันทร์ กรรมการ

(นายบุญสม วิจารจันทร์)

ลงชื่อ ปรมินทร์ เลาหะพันธุ์ กรรมการ

(นายปรมินทร์ เลาหะพันธุ์)

ลงชื่อ จันทนภา แสวงการ เลขานุการคณะกรรมการ

(นางสาวจันทนภา แสวงการ)

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ท่านสมาชิกสภาเทศบาลนครขอนแก่นได้เสนอผลการแปรญัตติต่อสภาเทศบาลแล้วนะคะ เรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาล เพื่อนสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการณ์การประชุมสภาเทศบาลนครขอนแก่นในวันนี้ผมนายธนภณ กิตติวิมลชัย สมาชิกสภาเทศบาลนครขอนแก่น ในประเด็นแปรญัตติมีเนื้อหาที่ผมอ่านแล้วปรากฏว่ามีความสับสนไม่น้อยกว่า เดิมในหน้าแรกข้อความเดิมเชือกทนน้ำทนแรงดึงขนาดไม่น้อยกว่า 10 มิลลิเมตรน้ำหนัก 32 กิโลกรัมต่อม้วนยาว 200 เมตร เขียนเนื้อความข้อความใหม่ เชือกทนน้ำทนแรงดึงไม่น้อยหว่า 10 มิลลิเมตรน้ำหนัก 32 กิโลกรัมต่อม้วนยาวไม่น้อยกว่า 200 เมตร ปรากฏว่าผู้ประกอบการส่งมา 220 เมตรหนัก 35 กิโลกรัม ตรวจรับได้ไหม นี้คือประการหนึ่ง อีกประการหนึ่งที่ควรจะปรากฏในความเข้าใจของผมคือเชือกทนน้ำผมเข้าใจว่าใช้ในบ่อบำบัดน้ำเสียแล้วก็ส่วนที่ทนแรงดึงควรจะมีขนาดความสามารถในการรับแรงดึงครับ ตรงนี้เป็นสาระสำคัญของคุณสมบัติของเชือกที่จะต้องใช้องค์ประกอบของเครื่องมือที่เรานำเสนอในการของบประมาณครับ ขอบคุณมากครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ในข้อทักท้วงของท่านสมาชิกสภาเทศบาลนะคะ ก่อนที่จะลงมติก็อยากให้คณะกรรมการตรวจสอบผู้รู้ตรวจสอบดูอีกครั้งหนึ่ง ขอเรียนเชิญท่านรองนายกเทศมนตรี ค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรียนท่านประธานสภาเทศบาลที่เคารพและเพื่อนสมาชิกสภาเทศบาลผู้ทรงเกียรติทุกท่าน จะขอให้เจ้าหน้าที่ที่เกี่ยวข้องได้ตรวจสอบเรื่องข้อความว่าวิธีการที่ท่านสมาชิกสภาเทศบาลได้ท้วงติงไว้ถูกต้องหรือไม่อย่างไร ขอให้สำนักการช่างโดยหัวหน้าฝ่ายธวัชชัย และผอ.ทศพลเป็นคนดูในรายละเอียดและจะแจ้งในสภาเทศบาลทราบอีกทีครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขออนุญาตที่ประชุมในการทักท้วงข้อความที่ท่านสมาชิกสภาเทศบาลได้อภิปรายในคำขอแปรญัตติเพิ่มเติมเรื่องข้อความตามระเบียบ เรียนเชิญท่านเลขานุการสภาเทศบาลได้ชี้แจงข้อระเบียบต่อสภาเทศบาลค่ะ ขอเชิญท่านเลขานุการสภาเทศบาลค่ะ

**นายกฤษณวรุณ ไชยนิจ รองปลัดเทศบาลนครขอนแก่น**

เรียนท่านประธานสภาเทศบาลที่เคารพ เนื่องจากญัตติได้มีการทักท้วงจากสมาชิกสภาเทศบาลจะดำเนินการได้ก็ต่อเมื่อคณะกรรมการแปรญัตติขอแก้ไขข้อความต่อสภาเทศบาล ข้อ55 การถอนญัตติขั้น แปรญัตติหรือการแก้ไขข้อความญัตติร่างข้อบัญญัติซึ่งให้เปลี่ยนหลักการของร่างข้อบัญญัติ การขอถอนชื่อจากการเป็นผู้รับรอง หรือจากการเป็นผู้ร่วมกันเสนอญัตติ จะกระทำเมื่อใดก็ได้ เว้นแต่ญัตตินั้นจัดเข้าระเบียบวาระ แล้วต้องได้รับการยินยอมจากที่ประชุมสภาท้องถิ่น หรือคำแปรญัตติในชั้นคณะกรรมการแปรญัตติต้องได้รับการยินยอมจากที่ประชุมคณะกรรมการแปรญัตติครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล** เป็นอันว่าในการขอแปรญัตติข้อความก็สามารถทำได้ 2 อย่าง ก็คือเมื่อเข้าสู่ระเบียบวาระแล้วจะต้องได้รับความยินยอมจากที่ประชุมสภาท้องถิ่นหรือคำแปรญัตติในขั้นคณะกรรมการแปรญัตติจะต้องได้รับความยินยอมจากที่ประชุมคณะกรรมการแปรญัตติ การแปรญัตติข้อความท่านจะขอสงวนคำแปรในที่ประชุมสภาเทศบาลหรือไม่ หรือต้องมีมติในที่ประชุมของคณะกรรมการแปรญัตติค่ะ ขอเรียนถามคณะกรรมการแปรญัตติค่ะ ท่านจะเสนอขอแปรญัตติเปลี่ยนแปลงข้อความในที่ประชุมเลยหรือไม่ค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพผู้เข้าร่วมรับฟังคณะกรรมการแปรญัตติมีความยินยอมในการแปรข้อความที่มีสมาชิกสภาเทศบาลทักท้วงมาครับ ขอบคุณมากครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ข้อความที่มีการเปลี่ยนแปลงก็เสนอต่อที่ประชุมสภาเทศบาลตอนนี้เลยค่ะ ขอเรียนเชิญ ท่านรองนายกเทศมนตรีค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

เรียนท่านประธานสภาเทศบาลที่เคารพและเพื่อนสมาชิกสภาเทศบาลผู้ทรงเกียรติทุกท่านครับ ขอให้เจ้าหน้าที่ผู้รับผิดชอบเสนอข้อความที่จะเปลี่ยนแปลงให้ถูกต้องเพื่อให้สภาเทศบาลรับรองครับ ขอบคุณครับ โดยผอ.ทศพล ครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญเลยค่ะ

**นายทศพล วงศ์อาษา ผู้อำนวยการส่วนทรัพยากรธรรมชาติ**

กราบเรียนท่านประธานสภาเทศบาล ท่านผู้บริหารและท่านสมาชิกสภาเทศบาล ในส่วนของ ท่านสมาชิกสภาเทศบาลได้มีข้อคิดเห็นทางเจ้าหน้าที่ก็ได้ขออนุญาตสภาเทศบาลเพื่อขอขยายให้เกิดความชัดเจนจะได้ไม่เกิดความสับสน ในส่วนข้อความที่ระบุไว้ว่าเชือกทนน้ำทนแรงดึงขนาดไม่น้อยกว่า10มิลลิเมตรน้ำหนัก 32 กิโลกรัมต่อม้วนความยาว 200 เมตร ขอเพิ่มเติมให้เกิดความชัดเจนเป็น เชือกทนน้ำทนแรงดึงขนาดเส้นผ้าศูนย์กลางไม่น้อยกว่า10มิลลิเมตร นำหนัก 0.32กิโลกรัมต่อเมตรยาวไม่น้อยกว่า200เมตร เพื่อให้เกิดความชัดเจนครับ ขอบพระคุณมากครับผม

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ขอให้ท่านทบทวนใหม่อีกครั้งค่ะ

**นายทศพล วงศ์อาษา ผู้อำนวยการส่วนทรัพยากรธรรมชาติ**

เดิมเชือกทนน้ำทนแรงดึงขนาดไม่น้อยกว่า10มิลลิเมตร น้ำหนัก32กิโลกรัมต่อม้วน ความยาว200เมตร ขออนุญาตเพิ่มเติมข้อความและแก้ไขเป็นเชือกทนน้ำทนแรงดึงขนาดเส้นผ้าศูนย์กลางไม่น้อยกว่า10มิลลิเมตร น้ำหนัก0.32กิโลกรัมต่อเมตร ตรงนี้เปลี่ยนจาก 32 กิโลกรัม เป็น0.32 กิโลกรัมต่อเมตร ความยาวไม่น้อยกว่า 200 เมตร ครับ ขอบคุณมากครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ตามที่เจ้าหน้าที่ได้อ่านข้อความเพิ่มเติมแก้ไขข้อความเพิ่มเติมใหม่ ดิฉันอยากจะเรียนถามท่านสมาชิกสภาเทศบาลทุกท่าน มีใครให้การยินยอมแก้ไขข้อความดังที่เจ้าหน้าที่ได้อ่านข้อความรับรองด้วยค่ะ สมาชิกยกมือเป็นเอกฉันท์ รับรองค่ะ สมาชิกสภาเทศบาลรับรองถูกต้องนะคะ ก็จะได้เป็นข้อความใหม่นะคะว่าเชือกทนน้ำทนแรงดึงขนาดเส้นผ่าศูนย์กลางไม่น้อยกว่า10มิลลิเมตร น้ำหนัก 0.32 กิโลกรัมต่อเมตร ความยาวไม่น้อยกว่า 200 เมตร ขอเรียนเชิญท่านประธานสภาเทศบาลค่ะ

**นายเรืองชัย ตราชู ประธานสภาเทศบาลนครขอนแก่น**

กราบเรียนท่านประธานสภาเทศบาลที่เคารพ เมื่อครู่นี้เป็นการแก้ไขข้อความโดยเจ้าหน้าที่ผู้รับผิดชอบ ท่านประธานสภาเทศบาลถามที่ประชุมว่าที่ประชุมจะยอมให้แก้ไหม ที่ประชุมก็ยินยอมให้แก้ไขวิธีการแก้ ต่อมาอย่างน้อยที่สุดท่านประธานสภาเทศบาลก็ต้องให้คุณปรมินทร์เป็นคนอ่านข้อความเมื่อครู่นี้ถึงจะจบในวิธีการประชุมสภาเทศบาล ขออนุญาตท่านประธานสภาเทศบาลครับ ขอเรียนเชิญคุณปรมินทร์อ่านข้อความแก้ไขที่เพิ่มเติม

**นายปรมินทร์ เลาหะพันธุ์ สมาชิกสภาเทศบาลนครขอนแก่น**

ขอบพระคุณครับ ท่านประธานสภาเทศบาล ผมขอแก้ไขข้อความในเรื่องเสนอแปรญัตติลำดับที่1หน้าที่16 ค่าบำรุงรักษาและปรับปรุงครุภัณฑ์ใน(แผนงานเคหะและชุมชน)งานบำบัดน้ำเสียแปรญัตติเพิ่มข้อความ ข้อความเดิมเชือกทนน้ำทนแรงดึงขนาดไม่น้อยกว่า10 มิลลิเมตรน้ำหนัก 32 กิโลกรัมต่อม้วนความยาว 200 เมตร ข้อความใหม่เชือกทนน้ำทนแรงดึงขนาดเส้นผ้าศูนย์กลางไม่น้อยกว่า10มิลลิเมตร น้ำหนัก0.32 กิโลกรัมต่อเมตรยาวไม่น้อยกว่า 200 เมตร เป็นข้อความที่แก้ไขครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ท่านปรมินทร์ก็ได้เสนอการแปรญัตติ ซึ่งได้แก้ไขข้อความและทางสภาเทศบาลได้รับรองไปถูกต้องแล้วนะคะ

**นายเกรียงศักดิ์ สว่างไสว สมาชิกสภาเทศบาลนครขอนแก่น**

ขออนุญาตท่านประธานสภาเทศบาลครับ ผมนายเกรียงศักดิ์ สว่างไสว สมาชิกสภาเทศบาลนครขอนแก่นเมื่อสักครู่ท่านปรมินทร์ในฐานะของคณะกรรมการแปรญัตติได้อ่านข้อความที่ถูกต้องให้สภาเทศบาลทราบแล้ว ผมกราบขอเรียนถามท่านประธานสภาเทศบาลว่าเมื่ออ่านข้อความที่ถูกต้องให้กับสภาเทศบาลทราบแล้ว น่าจะมีการรับรองมติอีกครั้งในการรับรองข้อความที่ถูกต้องเป็นการรับรองมติของการแปรญัตติในครั้งนี้อีกครั้งหนึ่งครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

การรับรองแก้ไขข้อความสักครู่ทางสภาเทศบาลก็ได้อนุญาตให้แก้ไขข้อความไปเรียบร้อยแล้ว การอ่านนั้นเป็นการทำหน้าที่ของคณะกรรมการแปรญัตติโดยถูกต้องแล้วค่ะ ดิฉันก็จะเรียนถามนะคะในญัตติเรื่องของการแปรญัตติรายจ่ายเพิ่มเติม ฉบับที่1ประจำปีงบประมาณ 2558 วาระที่2 ขั้นแปรญัตติซึ่งคณะกรรมการแปรญัตติได้ตรวจร่างได้อ่านคำแปรญัตติโดยท่านปรมินทร์ ซึ่งได้เสนอต่อสภาเทศบาล และก็มีสมาชิกสภาเทศบาลได้ทักท้วงแก้ไขข้อความท่านปรมินทร์ได้แถลงต่อสภาเทศบาลเป็นที่เรียบร้อยแล้ว ดิฉันก็จะขอเสียงรับรองจากที่ประชุมสภาเทศบาลว่าท่านใดให้ความเห็นชอบในการแก้ไขคำชี้แจงที่ท่านปรมินทร์ได้อ่านมาเมื่อสักครู่ขอรับรองจากสภาเทศบาลค่ะ สมาชิกสภาเทศบาลรับรองถูกต้องนะคะ

**ระเบียบวาระที่ 4 เรื่องพิจารณาร่างเทศบัญญัติงบประมาณรายจ่ายเพิ่มเติม ฉบับที่ 1 ประจำปีงบประมาณ พ.ศ. 2558 (วาระที่ 3 ขั้นลงมติ)**

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ดิฉันจะขอมติที่ประชุมเลยนะคะ ท่านใดให้ความเห็นชอบในร่างเทศบัญญัติงบประมาณรายจ่ายเพิ่มเติม ฉบับที่ 1 ประจำปีงบประมาณ พ.ศ. 2558 โปรดยกมือค่ะ เห็นชอบ 21 เสียง งดออกเสียง (ไม่มี) (สมาชิกยกมือเป็นเอกฉันท์)

มติที่ประชุม: เป็นอันว่าสภาแห่งนี้มีมติให้ความเห็นชอบ 21 เสียงร่างเทศบัญญัติงบประมาณรายจ่ายเพิ่มเติม ฉบับที่ 1 ประจำปีงบประมาณ พ.ศ. 2558

ระเบียบวาระที่ 5 เรื่องญัตติอื่นๆ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

สมาชิกสภาเทศบาลท่านใดจะอภิปรายในเรื่องอื่นๆขอเชิญเลยค่ะ ขอเรียนเชิญคุณสุพัฒน์ค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติ ข้าราชการพนักงานผู้เข้าร่วมสังเกตการณ์ ขอฝากเป็นประเด็นครับ ฝากท่านประธานสภาเทศบาลไปหาผู้บริหารรู้สึกว่าจะมีการประชุมครั้งต่อไปผมจะเปิดข้อสอบให้และก็เตรียมข้อสอบมาตอบ ประเด็นแรกอยากจะถามเกี่ยวกับที่ผมอภิปรายไว้ เกี่ยวกับ1.เรื่องน้ำเสียของร้านอาหารที่ไหลลงมาบ้านของชุมชนไปดำเนินการถึงไหนแล้ว 2.ผมยกตัวอย่างเพื่อให้ผู้บริหารไว้เตรียมการ ผมไม่ได้ว่าหน่วยงานนี้หรือกอง/สำนัก ในใจผมน่าทำเกี่ยวกับ เด็กชอบขอบเรามีโครงการนี้ดีมากเห็นดีด้วย ที่เราดึงเด็กชายขอบที่ออกมาจากกลุ่มเสี่ยง ผมเห็นชุมชนบ้านโนนชัยเขาพัฒนาเด็กเล็กๆลูกหลานของพ่อแม่พี่น้องเอาเด็กเหล่านี้ออกมาเล่นกีฬา ผมได้ถามได้ติดตามพอสมควร พ่อแม่ของเด็กกลุ่มนี้อยากให้เล่นกีฬาห่างไกลยาเสพติดโครงการนี้น่าสนับสนุน ผมว่าชุมชนบ้านโนนชัยเป็นชุมชนแรกที่ลูกหลานของชาวบ้านโนนชัยเป็นนักฟุตบอลทำชื่อเสียงให้เทศบาลนครขอนแก่นทำชื่อเสียงให้โรงเรียนเทศบาลบ้านโนนชัย ผมอยากฝากตัวนี้ ผมว่าเงินก้อนนี้ไม่มากแต่เราทำตรงนี้ให้ลูกหลานเราได้ห่างไกลยาเสพติด ผมขอฝากไว้ครับ ขอบคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล** ขอบคุณท่านสมาชิกสภาเทศบาลค่ะ ที่ท่านได้อภิปรายเรื่องน้ำเสียของชุมชน ท่านไม่ได้ระบุชุมชนว่าที่ไหนทางคณะผู้บริหารก็ไม่ทราบว่าที่ท่านอภิปรายมาชุมชนไหนค่ะ

**นายสุพัฒน์ พงษ์เพียจันทร์ สมาชิกสภาเทศบาลนครขอนแก่น**

ขออนุญาตครับ ชุมชนสามเหลี่ยม 2 ของคุณพ่อสุวัฒน์ ถนนกัลปพฤกษ์ ผมอยากรู้ว่าความคืบหน้าเป็นอย่างไร ขอบคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ก่อนที่ท่านผู้บริหารจะตอบมีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณสมภพค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

กราบเรียนท่านประธานสภาเทศบาลที่เคารพ ผมนายสมภพ วงศ์ก่อ สมาชิกสภาเทศบาลนครขอนแก่น ท่านประธานสภาที่เคารพครับ ปัจจุบันนี้เราจะสังเกตดูตามถนนหนทางเราจะพบเห็นการติดตั้งป้าย ที่อยู่ในพื้นผิวทางเดินหรือฟุตบาทเป็นการล่วงล้ำเข้ามาในเขตทางสาธารณะ ก็เห็นได้บ่อยหลายๆแห่งถ้าเราจะสนใจที่จะสังเกตดูก็ฝากท่านประธานสภาเทศบาลไปยังผู้บริหารและผู้ที่ปฏิบัติในการควบคุมกำกับดูแลการกระทำในการติดตั้งป้าย ครับ ในปัจจุบันนี้จะเห็นเป็นที่สังเกตชัดเจน ยกตัวอย่างถนนประชาสโมสรตัดถนนเฉลิม พระเกียรติเราจะเห็นมีศูนย์บริการทางการแพทย์ ขออนุญาตไม่เอ่ยนามก็ตั้งมานานพอสมควร อยู่ๆท่านก็ทำป้ายเป็นป้ายเหล็กอย่างมั่นคงขนาดประมาณ 3 เมตรคูณ 5 เมตรอยู่บนทางเดินเท้า เมื่อ 3 สัปดาห์ที่ผ่านมาทำป้ายมาใหม่ครับ ตอนนี้ก่ออิฐฉาบด้วยหินแกรนิตสีขาวอย่างสวยงามขนาดใหญ่ 5x6 เมตรที่หน้าสถานที่บริการทางการแพทย์ของเขาเลย ก็ดูแล้วไม่สมควรเพราะเป็นพื้นผิวทางเดินเท้า ไม่รู้ว่าได้รับการอนุญาตได้อย่างไรตรงนี้ก็จะเป็นพื้นฐานให้เจ้าอื่นปฏิบัติได้เช่นกัน ถ้าเราไม่เข้าไปห้ามปรามก่อนก็จะเกิดความเสียหาย ไม่ว่าหน่วยงานทางราชการก็ดี อีกส่วนหนึ่งก็จะถือว่าทางเราละเว้นไม่ไปห้ามหรือไม่ไปแจ้งให้เขาทราบว่ามันผิดระเบียบหรืออย่างไร ตรงนี้ก็อยากฝากท่านประธานสภาเทศบาลไปยังผู้บริหารหรือท่านผู้ปฏิบัติให้ไปดูแลและไปทำความเข้าใจกับองค์กรและหน่วยงานต่างๆที่เขาจะขึ้นป้าย ตรงนี้อาจจะเป็นการละเลยที่เราไม่ได้แจงให้เขาทราบว่ามันจะทำได้หรือไม่ได้อย่างไร ขอบพระคุณครับ

**นางสาวนันทวัลย์ ไกรศรีวรรธนะ** **รองประธานสภาเทศบาล ทำหน้าที่ ประธานสภาเทศบาล**

ก่อนที่ท่านผู้บริหารจะตอบมีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ขอเรียนเชิญท่านประธานสภาเทศบาลค่ะ

**นายเรืองชัย ตราชู ประธานสภาเทศบาลนครขอนแก่น**

กราบเรียนท่านประธานสภาเทศบาลที่เคารพ ผมต้องขอถือโอกาสการประชุมครั้งนี้เพื่อจะแสดงความคิดเห็นเป็นการประกอบสำหรับผู้ที่มีหน้าที่รับผิดชอบที่จะนำไปปฏิบัติ สิ่งที่ผมจะพูดไปต้องกราบเรียนที่ประชุมว่าด้วยความปรารถนาดี ผมลองเรียบเรียงให้ฟังว่าขณะนี้ประเทศไทยกำลังอยู่ในสถานการณ์ที่ไม่ปกติ วิธีการทำงบประมาณก็เป็นวิธีการทำงบประมาณแบบใหม่ มีการควบคุมมีการกำหนดขั้นตอนการทำงบประมาณมาอย่างดีและเรื่องเหล่านี้โดยเฉพาะอย่างยิ่งพนักงานจะต้องรับทราบท่านจะต้องหาวิธีการนำไปสู่วิธีปฏิบัติอย่างไร เหตุผลตรงนี้คือ1เดือนถอยหลังไปนั้นผมมานั่งประชุมงบประมาณนอกรอบเป็นเวลาเป็นเดือนสิ่งที่ผมเห็นบางเรื่องเป็นเรื่องสำคัญแต่ผู้ที่มีหน้าที่ทำรับผิดชอบสูงสุดแทบจะไม่เห็นหน้า การทำงบประมาณท่านต้องคิดว่าเป็นเรื่องที่สำคัญเพราะเป็นการใช้จ่ายเงินของพี่น้องประชาชน ผมยอมยกเหตุการณ์เมื่อครู่นี้เพื่อที่จะให้ท่านเห็น ท่านลองจินตนาการดูอันที่1ก่อนที่เราจะประชุมงบประมาณเพื่อผ่านวาระแรกเรามีการประชุมนอกรอบใช่หรือไม่ ประชุมนอกรอบเราก็มาประชุมงบประมาณวาระแรกก็เป็น 2 ครั้ง ตรงนี้คำถามผมเจ้าหน้าที่ทำไมไม่ตรวจสอบข้อความหลายๆอย่างที่จะให้เกิดการประชุมเป็นไปด้วยความราบรื่นเป็นหน้าที่ใคร ยกตัวอย่างสิ่งที่เราพูดกันเมื่อครู่นี้อย่างน้อยที่สุดใช้งบประมาณเป็นล้านคำถามใหญ่ผมตรงนี้เป็นหน้าที่ใคร ต่อมาเมื่อเรามีการประชุมวาระแรกเรียบร้อยแล้วขั้นตอนของการประชุมก็ได้เปิดโอกาสให้เราแก้ไขข้อความหลายสิ่งหลายอย่างที่ผิดพลาด เราก็เปิดโอกาสก็เป็นหน้าที่ของคณะกรรมการแปรญัตติตรงนี้ก็เป็นสาระสำคัญอีกในขั้นตอนคณะกรรมการแปรญัตติโดยสภาพของความเป็นธรรมชาติอย่างน้อยที่สุดไม่ทราบเจตนาของผู้จะนำเสนองบประมาณ นำงบประมาณนั้นไปใช้อย่างไรไนรายละเอียด แต่ข้อความที่นำเสนองบประมาณในวาระที่1ท่านน่าจะต้องอ่านไหมผู้เป็นเจ้าหน้าที่ การพิจารณางบประมาณตามวาระที่2และที่3ขั้นอนุมัติ เมื่อครู่นี้ผมในฐานะเป็นสมาชิกสภาเทศบาลก็รับฟังคณะกรรมการอ่านเอกสาร ก็ด้วยความพยายามทำความเข้าใจว่าถ้าแบบนี้วิธีการนำไปสู่วิธีการปฏิบัติตอนที่จะไปจัดซื้อจัดจ้างจะเป็นปัญหาหรือไม่ แต่ผมยังไม่สรุปว่าจะเป็นปัญหาหรือไม่เป็นปัญหา ก็มีสมาชิกสภาเทศบาลได้ขึ้นมาทักท้วงว่าเรื่องแบบนี้น่าจะเป็นปัญหาตรงนี้เป็นความชอบของสมาชิกสภาเทศบาลที่มีหน้าที่กลั่นกรองการใช้จ่ายเงินงบประมาณในขั้นสุดท้ายก่อนที่จะยกมือหลังจากนั้นพี่น้องประชาชนพนักงานเทศบาลก็คงจะเห็นความวุ่นวายในสภาเทศบาล ทั้งหมดนี้ที่ผมเรียบเรียงมาถ้าท่านจะทำความเข้าใจถ้าเริ่มต้นมีการเริ่มต้นที่ดี เอาใจใส่ดูแลว่าเรื่องแบบนี้ต้องคิดถึงภาพรวมให้ได้ ว่าวิธีการนำไปสู่วิธีปฏิบัติจะเกิดขึ้นได้อย่างไร ผมเลยต้องขออนุญาตที่ประชุมแห่งนี้แสดงความคิดเห็นเพราะคิดว่าเป็นโอกาสและก็มีบุคลากรหมายถึงมีพี่น้องประชาชนที่จะต้องมารับฟังมีสมาชิกสภาเทศบาล ซึ่งพี่น้องประชาชนเลือกมาและพี่น้องประชาชนจะได้เข้าใจว่าไม่ใช่เลือกเฉพาะกลุ่มนี้ไม่กล้าจะพูดในสิ่งที่ถูกต้อง พี่น้องประชาชนต้องรับทราบได้ว่ากลุ่มใดก็ตามแต่ถ้าปกป้องในเรื่องผลประโยชน์ในสิ่งที่ประชาชนจะพึงรับไปสู่วิธีการปฏิบัตินั้นเป็นหน้าที่ของสมาชิกสภาเทศบาล ถึงแม้จะอยู่กลุ่มเดียวกันแต่จะต้องพูด สาระสำคัญต้องกลับไปที่คำถามถ้าตามระบบการปกครองประชาธิปไตยเรามีคณะผู้บริหารเรามีพนักงาน ที่พูดนี้ท่านต้องนึกและไปแยกแยะว่าที่ผมพูดนี้เป็นการพูดด้วยเหตุและผลเป็นการพูดด้วยวิธีเกิดจากระเบียบหรือไม่ถ้าไม่อย่างนั้นเราประชุมสภาเทศบาลไป เราปฏิบัติผิดไปสิ่งที่ตามมาตรงนี้คือปัญหาใหญ่และก่อนหน้านั้น2เดือนที่แล้วท่านก็คงจะเห็นคำสั่งของรัฐบาลที่เป็นที่เปิดเผยของเอกสาร รัฐบาลสั่งพักนายกอบจ.7ท่านรวมไปถึงนายกเทศมนตรี นายกเทศมนตรีนคร นายกอบต.รวมไปถึงสั่งพักสมาชิกสภาเทศบาล สั่งพักปลัดเทศบาล และขณะนี้ตามข่าวที่ผมได้ติดตามเรื่องเหล่านี้มา บัญชี3 กำลังนำเสนอนายกรัฐมนตรีว่าที่ผ่านมาการปฏิบัติงานของทางราชการมีข้อผิดถูกอย่างไร ผมก็เลยจำเป็นเอาเวทีนี้ลุกขึ้นมาพูดเพื่อให้ท่านผู้มีหน้าที่เกี่ยวข้องให้คิดให้ได้ว่าขณะนี้เราควรจะต้องทำอย่างไร ถ้าฟังดีๆจะได้สาระและนำไปสู่วิธีปฏิบัติ ต้องขอขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญคุณธนภณค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อสมาชิกสภาเทศบาลผู้ทรงเกียรติ พ่อแม่พี่น้องผู้นำชุมชนที่ร่วมสังเกตการประชุมสภาเทศบาลนครขอนแก่นในวันนี้ผมนายธนภณ กิตติวิมลชัย สมาชิกสภาเทศบาลนครขอนแก่นในวาระนี้ผมมีอยู่ 2 ประเด็น จำเป็นต้องรบกวนเวลา 1.เกี่ยวกับโครงการที่เทศบาลนครขอนแก่นกำลังทำให้เป็นที่เชิดหน้าชูตาของสังคมประเด็นที่กำลังมีการปรับปรุงพัฒนาถนนหน้าเมืองจากหรือถนนกัลปพฤกษ์เราในฐานะสมาชิกสภาเทศบาล สภาเทศบาลแห่งนี้ได้อนุมัติงบประมาณไปเป็นเงินจำนวนหลาย10ล้านบาท เรายอมไปเปลี่ยนแปลงฝาบ่อพักซึ่งเป็นข้ออ้างของสังคมเมืองว่า มีปัญหาต่อการใช้มีคุณภาพที่ไม่ดีพอ มีผิวจราจรที่ไม่ดีพอ สภาเทศบาลแห่งนี้ก็เห็นชอบ วันนี้สิ่งที่ปรากฏคือผู้ประกอบการผู้รับจ้างกำลังดำเนินการปฏิบัติหน้าที่อยู่บริเวณนั้น พ่อแม่พี่น้องไม่ว่าจะเป็นคนในเมืองขอนแก่นผมว่าได้รับผลกระทบจากการทำโครงการนี้ไปไม่มากก็น้อย โดยส่วนตัวผมเองผมรับได้กับผลกระทบที่จะทำอะไรที่ไม่ดีให้มันดีขึ้น แต่คนที่ได้รับผลกระทบกำลังรอคอยผลงานอยู่ครับ ผมอยากฝากท่านประธานสภาเทศบาลไปยังผู้บริหารกับส่วนที่มีความรับผิดชอบโดยตรงสภาเทศบาลแห่งนี้ยินยอมเห็นชอบกับการใช้งบประมาณเป็นเงิน10กว่าล้านบาท ผมว่าท่านจำเป็นจะต้องไปกำกับให้ดีจริง ชิ้นงาน วัสดุ คุณภาพของงานที่เอามาใช้เป็นองค์ประกอบในการทำคราวนี้ผมว่าท่านต้องตรวจสอบครับ ประเด็นต่อมา เป็นประเด็นการย้ายสถานีขนส่งแห่งที่1ที่อยู่คู่บ้านเมืองขอนแก่นมาหลาย10ปีมาวันแรกก็เห็นแล้วบขส.แห่งที่1 ผมก็เห็นเป็นองค์ประกอบของเมืองที่ทำให้เมืองเติบโตสร้างความมั่งคั่งให้กับบุคคลทั่วไปกับสังคมผู้ประกอบการค้า รวมทั้งเห็นด้วยว่าพื้นที่ตรงนี้กิจกรรมตรงนี้สร้างปัญหาให้เมืองไม่น้อยเหมือนกันมีผลกระทบต่อการจราจรติดขัดครับ แต่นั้นเป็นข้อเท็จจริงที่ต้องเกิดขึ้น แต่การแก้ไขปัญหาผมว่ามีหลายหนทางครับวันนี้ที่จำเป็นต้องเอาประเด็นนี้ขึ้นมาพูดเพราะสังคมในโซเชียล สังคมของการต่อสู้บนถนนเกิดขึ้น ผมไม่แน่ใจว่าใช้เหตุผลอะไรในการพิจารณา ผมอยากทราบว่าคนที่ลงมติเห็นชอบและทำการนี้แล้วปัญหาที่ถูกเอามาใช้เป็นข้ออ้างในตัดสินใจทำ ไม่ถูกแก้ไขท่านจะรับผิดชอบไหมครับ ท่านกล้าทำอะไรเพื่อรับผิดชอบไหมครับว่าการย้ายสถานีบขส.แห่งที่1ไปสถานีบขส.แห่งที่3 ผมไม่ใช่ไม่เห็นด้วยกับการมีสถานีบขส.แห่งที่3 ผมเป็นหนึ่งที่เรียกร้องอยากให้มีสังคมจำเป็นต้องโต แต่ผมว่าการใช้ความรู้ในการตัดสินใจจำเป็นต้องมีองค์คณะที่เป็นบุคคลที่มีหน้าที่ตำแหน่งงานที่ดีเข้าไปเป็นคณะกรรมการ ผมว่าต้องใช้เหตุผลในการตัดสินที่ดี ตัดสินแล้วต้องรับผิดชอบต่อเหตุผลนั้น ผมจำเป็นต้องอภิปรายแบบนี้เพราะว่าประชาชนก็มาเรียกร้องขณะนี้เทศบาลเองผู้บริหารเองร่วมทั้งสมาชิกสภาเทศบาลที่ยืนพูดอยู่กับหลายท่านที่นั่งอยู่เราพยายามคิดหลายเรื่องที่จะไปรองรับและแก้ไขปัญหานี้ครับ แต่คิดดีๆครับที่จะไปรองรับกระบวนการและปัญหาที่เกิดขึ้นครับ ตอนนี้เรากำลังโดนต่อว่าเราไปร่วมกับผู้ประกอบการไปร่วมกับผู้มีอำนาจในการเคลื่อนไหวแบบนี้ ผมไม่แน่ใจว่าท่านประธานสภาเทศบาลเห็นหรือยังครับ เทศบาลนครขอนแก่นผมเห็นผู้บริหารพูดมาหลายครั้งคิดโครงการรองรับขณะนี้แค่นำเสนอไปในสังคมถูกตราหน้าแล้วต้องระวัง ผมจำเป็นต้องใช้เวทีตรงนี้ ผมมีสิทธิ์พูดในตรงนี้เพราะผมได้รับการเลือกตั้งจากประชาชน ผมจำเป็นต้องใช้เวทีตรงนี้ผมไม่แน่ใจว่าประชาชนที่มาจากบขส.แห่งที่1อยู่ในนี้ไหมครับ เรายืนยันครับสภาเทศบาลแห่งนี้รวมทั้งผู้บริหารในเทศบาลนครขอนแก่น เราเจ็บปวดไม่น้อยกว่าท่านเพราะทุกคนในนี้ไม่สามารถย้ายบ้านไปหาที่อื่นอยู่ได้ง่ายทุกอย่างทนไปครับกับวิธีคิดเพื่อให้สังคมได้รับสิ่งที่ดีที่สุดครับ ผมอยากให้ประชาชนสู้ต่อไปอย่ายอมแพ้การตัดสินใจจากคนภายนอก ผมใช้เหตุและผลเป็นหน้าที่ของสมาชิกสภาเทศบาลที่ได้รับการเลือกตั้งมาจากภาคประชาชน ขอยืนยันครับว่าเทศบาลนครขอนแก่นทั้งผู้บริหารสมาชิกสภาเทศบาลเรามีความเป็นกังวลต่อปัญหาเงื่อนไขเรื่องนี้ไม่น้อย ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** มีสมาชิกสภาเทศบาลท่านใดจะอภิปรายเพิ่มเติมหรือไม่ค่ะถ้าไม่มีขอเรียนเชิญท่านรองนายกเทศมนตรีค่ะ

**นายธวัชชัย รื่นรมย์สิริ รองนายกเทศมนตรีนครขอนแก่น**

กราบเรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติทุกท่าน พร้อมทั้งผู้เข้าร่วมรับฟังการประชุมสภาเทศบาล ในวันนี้ในประเด็นของกรณีท่านสุพัฒน์ เรื่องประเด็นน้ำเสียก็ขอยกไปวันที่ 29 กันยายน 2558 ที่จะนัดประชุมกันอีกที เนื่องจากว่าต้องมีข้อมูลที่ชัดเจน เบื้องต้นเห็นทางสำนักการสาธารณสุขฯได้แจ้งแล้วว่าได้มีการดำเนินการแล้วครับ กรณีของท่านสมภพ ที่ได้อภิปรายไว้ก็คงต้องไปดำเนินการและจะมาแจ้งให้ทราบว่าผลการดำเนินงานเป็นอย่างไร กรณีของท่านเรืองชัย ที่อภิปรายไปจริงๆแล้วกระบวนการจัดการเรื่องการทำงบประมาณรายจ่ายเพิ่มเติม ฉบับที่ 1 พ.ศ.2558 ครั้งนี้สภาเทศบาลแห่งนี้ดำเนินการเป็นครั้งแรกและโดยเวลาที่จำกัดมาก มีกระบวนการการจัดการที่ยุ่งยากซับซ้อนก่อนที่จะเป็นงบประมาณเพิ่มเติมฉบับนี้หลายขั้นตอน เราต้องไปนั่งเฝ้าเพื่อที่เขาจะกำหนดเวลาประชุมให้เรา ซึ่งเป็นเรื่องที่รู้สึกไม่อิสระ แน่นอนฝ่ายบริหารมีความลำบากมากในการที่จะต้องไปจัดการเรื่องนี้ เป็นเรื่องที่เราต้องรับไว้ ประเด็นที่ 2 ประเด็นที่สำคัญก็คือกระบวนการเตรียมการทั้งหมดพร้อมทั้งกระบวนการตรวจสอบมีเวลาไม่เกิน2 อาทิตย์หลายอย่างเราดำเนินการอย่างรวบรัด ต้องขอประทานโทษไว้ด้วยในฐานะผู้ทำงาน แต่คิดว่าประเด็นนี้ก็จะเป็นบทเรียนให้เราได้ดำเนินการในครั้งต่อๆไปอย่างรอบคอบและทำให้ที่ประชุมสภาเทศบาลราบรื่นกว่านี้ สำหรับประเด็นสุดท้าย 2 ประเด็นนั้นในกรณีของท่านธนภณ ในกรณีถนนหน้าเมืองก็เห็นตรงกันเรื่องนี้เป็นเรื่องใหญ่แล้วต้องทำการควบคุมอย่างใกล้ชิดและเข้มข้น กระบวนการควบคุมงานและการตรวจสอบ ซึ่งอาจจะต้องเปิดเผยการควบคุมงานและการตรวจสอบเป็นระยะต่อสังคมเพื่อให้ชัดเจนว่าทางสำนักการช่างที่ดูแลรับผิดชอบอยู่ไม่ได้ละเลยต่อหน้าที่และไม่มีส่วนได้เสียต่อผู้รับเหมาใดๆทั้งสิ้น เนื่องจากโครงการนี้เป็นโครงการที่ใหญ่และอยู่ในบริเวณที่มีความซับซ้อนในการดำเนินการที่สุด มีปัญหาหลายปัญหาที่เกิดขึ้นแล้วเราก็ต้องไล่ตามแก้เป็นจุดๆต้องขอขอบพระคุณท่านสมาชิกสภาเทศบาลที่ได้เป็นห่วงเป็นใยในเรื่องนี้ อย่างไรก็ตามสำนักการช่างเองก็จะน้อมรับคำแนะนำทุกคำ เราก็ได้เปิดเฟสบุ๊คสำหรับงานนี้โดยตรงอย่างไรก็ตามอาจจะหลงลืมหรือขาดตกบกพร่องไปบ้างก็ต้องเป็นเรื่องที่เราต้องไปกำชับให้เข้มข้นขึ้น สำหรับประเด็นสุดท้ายเรื่องบขส.ขณะนี้คดีของบขส.ยังอยู่ในการพิจารณาของศาลปกครองเราก็คงต้องรอดูว่าศาลปกครองท่านจะพิจารณาออกมาว่าอย่างไร อย่างที่ท่านสมาชิกสภาเทศบาลได้บอกไว้ เจ็บปวดกันทุกฝ่ายพูดมากก็ไม่ได้ พูดน้อยก็หาว่าไม่ดูแลไม่ให้ความร่วมมือ ดังนั้นต้องรอว่าผลของการตัดสินของศาลปกครองออกมาในทิศทางใดเพื่อที่จะได้กำหนดบทบาทและหน้าที่ของเทศบาล เทศบาลเป็นผู้เสียหายอย่างชัดเจนเนื่องจากเราเป็นผู้บริหารบขส.แห่งที่1และ2 อยู่ดีๆก็ยกเลิกการใช้ มีพนักงานประมาณ 30 ชีวิตที่กำลังหาทิศทางอยู่ว่าจะไปทางไหนนี้คือสิ่งที่เกิดขึ้น เป็นการใช้อำนาจจากตรงกลางเข้ามาจัดการเรื่องบางเรื่องที่เป็นเรื่องของเราซึ่งเราเองตระหนักดีอยู่แล้วว่าสิ่งที่เกิดขึ้นไม่เป็นผลดีกับเราแน่นอน แต่เราจะพยายามทำให้ดีที่สุด ทำให้เหมาะสมที่สุดครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ขอเรียนเชิญคุณสมภพค่ะ

**นายสมภพ วงศ์ก่อ สมาชิกสภาเทศบาลนครขอนแก่น**

ท่านประธานสภาเทศบาลที่เคารพผมนายสมภพ วงศ์ก่อ สมาชิกสภาเทศบาลนครขอนแก่นสภาเทศบาลแห่งนี้เป็นสภาเทศบาลผู้ทรงเกียรติพวกกระผมสมาชิกสภาเทศบาลได้รับเลือกมาจากประชาชน มีหลายครั้งที่สมาชิกสภาเทศบาลพูดจาไม่เหมาะสม คราวนี้ก็เช่นกันครับผมขออนุญาต ประท้วงท่านธนภณครับ ตรงนี้เป็นสถานที่มีเกียรติผมว่าน่าจะจัดอบรมเรื่องภาษาไทยให้กับสภาเทศบาลแห่งนี้ ขอบพระคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

ไม่ทราบว่าท่านธนภณจะถอนคำพูดออกจากการอภิปรายไหมค่ะ

**นายธนภณ กิตติวิมลชัย สมาชิกสภาเทศบาลนครขอนแก่น**

เรียนท่านประธานสภาเทศบาลที่เคารพ เพื่อนสมาชิกสภาเทศบาลผู้ทรงเกียรติเข้าใจว่าไม่สุภาพผมก็ยินดีจะถอนครับ ขอบคุณมากครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**  มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ขอเรียนเชิญท่านรองนายกเทศมนตรีค่ะ

**นายจุลนพ ทองโสภิต รองนายกเทศมนตรีนครขอนแก่น**

ขออนุญาตกราบเรียนท่านประธานสภาเทศบาล ท่านสมาชิกสภาเทศบาลผู้ทรงเกียรติ ผมขอรายงานความคืบหน้าที่สมาชิกสภาเทศบาลได้ท้วงติง ผมเข้าใจว่าเป็นเรื่องความเดือดร้อนของพี่น้องประชาชนและท่านสมาชิกสภาเทศบาลก็ได้ทำหน้าที่อย่างเต็มที่ในการที่จะดูแลอย่างต่อเนื่องเพราะปัญหายังไม่แล้วเสร็จ ในกรณีที่มีผู้ประกอบการจำนวน 3 ร้านที่ปล่อยน้ำเสียไปสู่บ้านเรือนของพี่น้องประชาชน ความคืบหน้าเป็นแบบนี้ครับ เราตรวจพบตั้งแต่วันที่ 23 กรกรกฎาคม 2558 แล้วได้มีการออกบันทึกการตรวจเพื่อให้แก้ไข ก็ให้เวลาประมาณ15 วันในการแก้ไขออกไปครั้งที่ 2 วันที่13 สิงหาคม 2558 และการแก้ไขไม่ผ่านเนื่องจากยังมีน้ำเสียยังคงไหลไปบ้านผู้ร้องอยู่จึงได้ออกบันทึกซ้ำซึ่งเป็นบันทึกครั้งที่2 ถ้าไม่สามารถแก้ไขได้จะดำเนินการออกคำสั่งให้แก้ไขเป็นลายลักษ์อักษรครั้งที่3 ถ้าไม่สามารถแก้ไขได้จะถูกสั่งปิด ขณะนี้ได้มีการออกคำสั่งไปวันที่ 31สิงหาคม 2558 ที่ผ่านมาให้ดำเนินการแก้ไขเป็นครั้งสุดท้าย รอไปรษณีย์ตอบรับซึ่งยังไม่มาถึงเทศบาลคาดหวังว่าจะดำเนินการภายในเดือนนี้ก็คือเดือนกันยายน 2558 เข้าใจว่าหนังสือจะดำเนินการแล้วเสร็จประมาณวันที่ 20 กันยายน 2558 ภายในวันที่ 20 กันยายน 2558 จะมีการตรวจสอบอีกครั้งหนึ่ง หากดำเนินการแล้วเสร็จชัดเจนผ่านก็จะอนุญาตให้ดำเนินการต่อไปแต่ถ้าไม่สามารถแก้ไขปัญหาได้จะเป็นหนังสือสั่งปิดภายในสิ้นเดือนนี้จะต้องยุติการดำเนินการ และครั้งหน้าก็จะนำมาเรียนในที่ประชุมสภาเทศบาลเพื่อให้รับทราบความคืบหน้าต่อไปครับ ขอบคุณครับ

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล** มีสมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ขอเรียนเชิญคุณวันชัยค่ะ

**นายวันชัย ซื่อศิริสวัสดิ์ สมาชิกสภาเทศบาลนครขอนแก่น**

ขออนุญาตครับกราบเรียนท่านประธานสภาเทศบาลและเพื่อนสมาชิกสภาเทศบาลผู้ทรงเกียรติ ผมอยากเพิ่มเติมตรงที่สมาชิกสภาเทศบาลพูดถึงเรื่องการก่อสร้างถนน ตามที่ผมเคยได้รับงานส่วนราชการมา คือจริงๆแล้วคนที่ควบคุมงานไม่ว่าจะเป็นท่านรองนายกเทศมนตรีไม่จำเป็นต้องออกไปดูงาน มันจะมีรายงานวันรายงานของแต่ละวันที่ผู้รับเหมาต้องแจ้งให้ผู้ว่าจ้างทราบว่าแต่ละวันทำอะไรจำนวนคนเท่าไหร่ แล้วรายอาทิตย์รายเดือนซึ่งตัวนี้เราสามารถดูได้ดูได้เลยแล้วผลการตรวจงานแต่ละอย่างเขาจะรายงานเป็นเอกสารขึ้นมา ผมเข้าใจว่าหลักการในหน่วยงานราชการแต่ละหน่วยน่าจะเป็นลักษณะแบบเดียวกัน ผมไม่แน่ใจว่าเทศบาลเรามีตัวนี้ไหม ขอบคุณมากครับผม

**นางสาวนันทวัลย์ ไกรศรีวรรธนะ รองประธานสภาเทศบาล ทำหน้าที่ ประธานสภาเทศบาล**

สมาชิกสภาเทศบาลท่านใดจะอภิปรายเพิ่มเติมอีกหรือไม่ค่ะ ถ้าไม่มีสมาชิกสภาเทศบาลท่านใดจะอภิปรายดิฉันก็ขอขอบคุณคณะผู้บริหาร สมาชิกสภาเทศบาลเจ้าหน้าที่ทุกท่านโดยเฉพาะอย่างยิ่งท่านประธานชุมชนคณะกรรมการชุมชนที่เข้ามารับฟังในการประชุมสภาครั้งนี้ ดิฉันขอปิดประชุมค่ะ

**เลิกประชุมเวลา 11.40 น.**

(ลงชื่อ) ผู้บันทึกรายงานการประชุม

(นางวารุณี มีอนันต์)

เจ้าหน้าที่บริหารงานทั่วไป 5

(ลงชื่อ) ผู้ตรวจรายงานการประชุม

(นางสาวอมรา โกศลสุรภูมิ)

หัวหน้าฝ่ายการประชุมและกิจการสภา

(ลงชื่อ) ผู้ตรวจรายงานการประชุม

(นายอดิศักดิ์ สมจิตต์)

หัวหน้าสำนักปลัดเทศบาล

(ลงชื่อ) ผู้ตรวจ / ทาน

(ดร.กฤษณวรุณ ไชยนิจ)

รองปลัดเทศบาลนครขอนแก่น

เลขานุการสภาเทศบาลนครขอนแก่น

**คณะกรรมการตรวจรายงานการประชุมสภาเทศบาลตรวจแล้วถูกต้อง**

( ลงชื่อ) ประธานกรรมการ

(นายสมภพ วงศ์ก่อ)

สมาชิกสภาเทศบาลนครขอนแก่น

(ลงชื่อ) กรรมการ

(นางสาวนริสศรา เรืองศร)

สมาชิกสภาเทศบาลนครขอนแก่น

(ลงชื่อ) กรรมการ

(นายวรินทร์ เอกบุรินทร์)

สมาชิกสภาเทศบาลนครขอนแก่น

(ลงชื่อ) กรรมการ

(นางสาวภาสิณี ธีรภานุ)

สมาชิกสภาเทศบาลนครขอนแก่น

(ลงชื่อ) กรรมการ

(นายปฎลชัย พัฒน์ดำรงจิตร)

สมาชิกสภาเทศบาลนครขอนแก่น